CK เผยเซ็นสัญญารถไฟทางคู่ ดัน Backlog เพิ่มเป็น 1 แสนลบ.
CK เผยเซ็นสัญญารถไฟทางคู่ช่วงจิระ-ขอนแก่น มูลค่า 2.3 หมื่นลบ. ดัน Backlog เพิ่มเป็น 1 แสนลบ. คาดปีหน้าได้งานใหม่อย่างน้อย 4-5 หมื่นลบ. ส่วนรายได้จากรับเหมาก่อสร้างเติบโตอย่างน้อย 10%
24 ธ.ค. 2558

นายปลิว ตรีวิศวเวทย์ ประธานกรรมการบริหาร บริษัท ช.การช่าง จำกัด (มหาชน) หรือ CK เปิดเผยว่า วันนี้บริษัทกับบริษัท ช.ทวีการก่อสร้าง จำกัด ในนามกิจการร่วมค้าซีเคซีเอช ลงนามสัญญาโครงการรถไฟทางคู่ ช่วงจิระ-ขอนแก่น ระยะทาง 186 กม. มูลค่างาน 2.3 หมื่นล้านบาท จะทำให้งานในมือ (Backlog) ของบริษัทเพิ่มขึ้นเป็น 1 แสนล้านบาทจากปัจจุบันที่มีงานในมือ 7.7 หมื่นล้านบาท ซึ่งจะทยอยรับรู้รายได้ใน 4 ปี (ปี 59-62)
สำหรับงานภาครัฐในปีหน้าจะทยอยออกมาประมูลมากขึ้น และเชื่อว่าอัตรากำไรไม่มากนัก แต่ก็ยอมเพื่อได้งานขนาดใหญ่ในปีหน้า บริษัทจะรักษาอัตรากำไรสุทธิ 3-4% จากในปีนี้ คาดว่าบริษัทจะได้งานใหม่อย่างน้อย 4-5 หมื่นล้านบาท ซึ่งบริษัทเตรียมความพร้อมเรื่องคนไว้แล้ว
ด้านนายประเสริฐ มริตตนะพร กรรมการและรองกรรมการผู้จัดการใหญ่อาวุโส CK คาดว่าปี 59 จะได้งานใหม่ราว 20-25% ของงานภาครัฐที่จะออกประมูลในปีหน้าประมาณ 6 แสนล้านบาท โดยช่วงครึ่งปีแรก คาดว่าจะมีงานประมูลราว 2.7-2.8 แสนล้านบาท และครึ่งปีหลังมีงานออกประมูลราว 3 แสนล้านบาท ทั้งนี้หากงานภาครัฐออกประกวดราคาตามแผน
ทั้งนี้ บริษัทคาดว่า ปี 59 มีรายได้จากรับเหมาก่อสร้างเติบโตอย่างน้อย 10% แตะ 4 หมื่นล้านบาท จากปีนี้ที่คาดว่าจะทำรายได้ 3.5 หมื่นล้านบาทที่เติบโต 10% จากปี 57 มีรายได้ 3.2 หมื่นล้านบาท และรักษาอัตรากำไรขั้นต้นที่ 8%ใกล้เคียงปี 58